**Jonatan Giráldez Costas**, nado en Vigo o 27 de novembro de 1991, é un preparador físico e adestrador de fútbol galego. Desde xullo de 2021 é o adestrador do FC Barcelona feminino, da Primeira División española feminina.

Traxectoria
-----------

### Inicios

Nacido en Vigo en 1991, comezou a xogar ao fútbol en equipos vigueses como o Matamá, o Sárdoma, o Coruxo ou o Areosa, pero pronto comezou a decantarse pola carreira de adestrador. En 2012 mudouse a Barcelona para realizar estudos en torno á preparación física e o deporte.

Os seus primeiros pasos foron como analista e preparador físico na canteira do Espanyol, concretamente no equipo cadete. Máis tarde ingresou como preparador físico na Federación Catalá de Fútbol, onde axiña pasou a ocupar o posto de segundo adestrador e seleccionador das seccións femininas sub-16 e sub-19. O primeiro equipo que dirixiu foi a selección catalá masculina sub-12.

### Axudante de Cortés

Posteriormente incorporouse ao corpo técnico de Lluís Cortés nas categorías inferiores do FC Barcelona, e en xaneiro de 2019 chegou con el ao primeiro equipo feminino trala destitución de Fran Sánchez. Traballou durante as seguintes tres tempadas como axudante de Cortés e tivo un papel importante na planificación dos adestramentos e no deseño de estratexias. Durante esa época, o equipo barcelonés recuperou o seu mellor nivel, gañando de novo os títulos de liga e Copa da Raíña, ademais de acadar a súa primeira final da Liga de Campións en 2019, onde caeu ante o Olympique de Lión. Na tempada 2020/21 o equipo realizou a mellor campaña da súa historia, gañando o triplete de Liga, Copa da Raíña e Liga de Campións.

### Adestrador do FC Barcelona

Trala dimisión de Lluís Cortés no banco do Barça o 2 de xullo de 2021, Giráldez foi anunciado oficialmente como novo adestrador do equipo, asinando por unha tempada, levando consigo a Rafael Navarro como segundo técnico. Debutou como adestrador do club catalán nun partido amigable ante o Elche CF, que se saldou cunha esmagadora vitoria por 17-0. Catro días despois goleou por 6-0 á Juventus na primeira edición feminina do Trofeo Joan Gamper.

Durante a súa primeira tempada como adestrador principal dominou de xeito absoluto o campionato de liga, gañando os 30 partidos con 159 goles a favor (unha media de máis de cinco goles por partido) e só 11 en contra. O equipo catalán, no que destacaban xogadoras como Alexia Putellas, Asisat Oshoala, Lieke Martens, Jennifer Hermoso ou Caroline Hansen, gañou tamén a Supercopa de España, na que goleou na final ao Atlético de Madrid por 7-0, e acadou ademais a final da Liga de Campións, caendo por 1-3 ante o Olympique de Lión no partido celebrado no Juventus Stadium de Turín. Por último, gañou a Copa da Raíña, derrotando na final ao Sporting de Huelva, e dominou así de xeito absoluto as competicións nacionais.

Na tempada 2022/23 o equipo de Giráldez volveu conquistar o título de liga de xeito asoballante, con 28 vitorias en 30 partidos e despois de encaixar só 10 goles durante a competición. Chegou de novo á final da Liga de Campións, onde se enfrontou ao VfL Wolfsburg. O encontro, celebrado no Philips Stadion de Eindhoven, comezou co domino do club alemán, que se adiantou con dous goles na primeira parte. Con todo, o Barcelona conseguiu darlle a volta ao marcador no segundo tempo, con dous goles de Patri Guijarro e outro de Fridolina Rolfö. Foi a segunda Champions para o club e o terceiro título da tempada, despois de gañar tamén a Supercopa de España. En outubro de 2023 acudiu á gala do Balón de Ouro, onde recolleu o premio ao mellor club feminino do ano.

Palmarés
--------

FC Barcelona Feminino
* **Primeira División (2):** 2021/22, 2022/23.
* **Copa da Raíña (1):** 2021/22.
* **Supercopa de España (2):** 2022, 2023.
* **Liga de Campións (1):** 2022/23.

Notas
-----

1. 1 2  Álvarez, Armando (16 de febreiro de 2021). "Dentro de la máquina perfecta". *Faro de Vigo* (en castelán). Consultado o 26 de maio de 2022.
2. 1 2  Pérez, Ángel (2 de xullo de 2021). "Giráldez, un vigués premiado por su trabajo y constancia". *Mundo Deportivo* (en castelán). Consultado o 26 de maio de 2022.
3. 1 2  Álvarez, Juan Carlos (3 de xullo de 2021). "El vigués Jonathan Giráldez entrenará al Barcelona femenino". *Faro de Vigo* (en castelán). Consultado o 26 de maio de 2022.
4. ↑  Soria, Miki (27 de xaneiro de 2019). "Lluís Cortés: "Ojalá pueda quedarme en el Barça muchos años"" (en castelán). Consultado o 26 de maio de 2022.
5. ↑  Álvarez, Armando (18 de xullo de 2021). "Jonathan Giráldez, un vigués en la cima". *Faro de Vigo* (en castelán). Consultado o 26 de maio de 2022.
6. ↑  Villarrubia, Begoña (1 de xullo de 2021). "Este viernes se anunciará el nuevo técnico del Barça femenino: Giráldez, el elegido". *Mundo Deportivo* (en castelán). Consultado o 26 de maio de 2022.
7. 1 2  Domènech, Joan (2 de xullo de 2021). "Jonathan Giráldez, nuevo entrenador del Barça femenino" (en castelán). Consultado o 26 de maio de 2022.
8. ↑  Jiménez, Mayca (2 de xullo de 2021). "Jonatan Giráldez entrenará al Barcelona en esta temporada". *As* (en castelán). Consultado o 26 de maio de 2022.
9. ↑  Gascón, Javier (4 de agosto de 2021). "17-0: el nuevo Barça femenino de Giráldez arranca sin piedad". *Mundo Deportivo* (en castelán). Consultado o 26 de maio de 2022.
10. ↑  Martí, Anaïs (8 de agosto de 2021). "El Barça debuta en el Gamper goleando a la Juventus". *La Vanguardia* (en castelán). Consultado o 26 de maio de 2022.
11. ↑  "EL FC Barcelona Femenino completa la liga perfecta" (en castelán). 16 de maio de 2022. Arquivado dende o orixinal o 16 de maio de 2022. Consultado o 26 de maio de 2022.
12. ↑  "El Barça revive en Turín la pesadilla de Budapest" (en castelán). 21 de maio del 2022. Consultado o 26 de maio de 2022.
13. ↑  "El Barça femenino conquista la Copa de la Reina y sella el triplete nacional" (en castelán). 29 de maio de 2022. Consultado o 4 de xuño de 2023.
14. ↑  "Un Barcelona imbatible logra su cuarta Liga consecutiva". *El País* (en castelán). 30 de abril de 2023. Consultado o 4 de xuño de 2023.
15. ↑  "¡CAMPEONAS! Un Barça Femení histórico remonta y gana su 2ª Champions League (3-2)" (en castelán). 3 de xuño de 2023. Consultado o 4 de xuño de 2023.
16. ↑  L. Igual, Beatriz (31 de outubro de 2023). "Un vigués en la gala del Balón de Oro 2023". *Atlántico Diario* (en castelán). Consultado o 9 de novembro de 2023.

Véxase tamén
------------

### Ligazóns externas

* Datos do adestrador no sitio web do FC Barcelona *(en castelán)*.